text: Ecco ramt af oversvømmelser
  20 oktober 2011 kl. 16.49
  Den danske skoproducent Ecco med hovedsæde i Bredebro har evakueret de mere end 5.000 medarbejdere, der arbejder for virksomheden i Thailand, oplyser TV2 Nyhederne.
  De ansatte er i sikkerhed, men mange har mistet deres hjem på grund af de omfattende oversvømmelser i landet.
  Ecco har et garveri og flere andre produktionssteder i Thailand, men nu er produktionen stoppet, og det kan tage flere måneder, inden den kommer i gang igen.
  Og nogle skobutikker kan måske komme til at løbe tør for Ecco-sko. Leveringen kan nemlig blive berørt af produktionsstoppet.
  - Vi gør alt for at sikre, at følgerne af produktionsstoppet bliver så lille som muligt, siger Michael Hauge Sørensen, som er Chief Operating Officer fra Ecco i en pressemeddelelse.
  